Bivša hrvatska porno glumica Aleksandra Bukovčan (umjetničko joj je ime bilo Alexa Wild) objavila je u četvrtak na svojem Facebook profilu da napušta političku stranku Živi zid.

"Pozdrav svima. S obzirom na stvari koje su se događale posljednjih dana u Živom zidu moram reći da i ja izlazim iz Živog zida. Razlog je jednostavan - ne podržavam takvu diktaturu i nisam očekivala i vjerovala da jedna osoba može baš sve, ajmo reći iskusila sam to i na svojoj koži, ali nebitno", napisala je Bukovčan.

"Živi zid sam pratila i simpatizirala zadnje četiri godine i to isključivo radi gospodina Ivana Pernara i kasnije i gospodina Branimira Bunjca, a sada kada oni više nisu Živi zid, nemam ni ja što više podržavati. Istina, upoznala sam članove koji su zaista divni ljudi i koji su davali sve od sebe za bolje sutra i svaka im čast na tome", dodala je.

"Gospodina Pernara sam imala prilike i upoznati i popričati s njim i mogu samo reći kako je on jedna iskrena i neiskvarena osoba i dajem mu svaku riječ za pravo koju je posljednjih dana izrekao a posebno danas. Smatram da su gospodin Pernar i Bunjac ti koji su najviše, ajmo reći, digli na noge stranku, a ujedno i pridobili mnoge ljude uz sebe svojim nastupima i govorima u i van Sabora. Ljudi su ih jednostavno zavoljeli i podržavaju ih kao i ja", nastavila je.

"Drago mi je da je gospodin Pernar stao uz svog kolegu gospodina Bunjca i iskristalizirao stvari u koje su mnogi ljudi sumnjali. Nekima ova situacija izgleda grozno i ubija nadu u bolje sutra, ali očito je tako moralo ispasti jer ništa se ne događa slučajno. Vjerujem da je ovo novi početak borbe protiv sustava na svim razinama", zaključila je svoju objavu Bukovčan.

Bukovčan se u veljači ove godine pojavila na fotografiji objavljenoj na Facebook stranici koprivničko-križevačkog ogranka Živog zida. Prema tekstu objave, koprivničko-križevački ogranak Živog zida 17. je veljače održao "motivacijski sastanak u sjajnoj atmosferi", a na sastanak je došao i predsjednik stranke Ivan Vilibor Sinčić.

Podravski.hr tada je napisao da je Bukovčan na svojem Facebook profilu objavila fotografije sa Sinčićem i članom stranke Tihomirom Lukanićem. Pohvalila se usput i da je sudjelovala na županijskom sastanku Živog zida u Koprivnici.

FACEBOOK

Bukovčan danas sa suprugom Nenadom Bukovčanom vodi stolarsku radionicu, a par živi nedaleko od Koprivnice.

Karijeru u porno filmovima započela je 2010. godine, a tim se poslom bavila šest godina. Čak je i sa suprugom snimila nekoliko scena.